Nafarroako Parlamentuko Mahaiak, 2022ko irailaren 12an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako gaurkotasun handiko galdera, ikasleak sexuaren arabera bereizten dituzten ikastetxe pribatuekiko ituntzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2022ko irailaren 12an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Maria Luisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Nafarroako Gobernuko Osasuneko kontseilariak ostegunean, 2022ko irailaren 15eko kontrolerako Osoko Bilkuran, ahoz erantzun dezan:

3/2020 Lege Organikoa, abenduaren 29koa, Hezkuntzari buruzko maiatzaren 3ko 2/2006 Lege Organikoa aldatzen duena.

1. artikuluko a bis) apartatuak honako hau dio:

«a bis) Ikasle guztientzako hezkuntzaren kalitatea, inolako diskriminaziorik gabe jaiotza, sexua, arraza, jatorri etniko edo geografikoa, desgaitasuna, adina, gaixotasuna, erlijioa edo sinesmenak, sexu-joera edo sexu-identitatea nahiz bestelako edozein baldintza edo inguruabar pertsonal edo sozial direla-eta».

Ikastetxe publiko eta pribatuetako eskolatzeari buruzko 84. artikuluak honako hau dio 1. eta 3. apartatuetan:

«1. Hezkuntza-administrazioek ikastetxe publikoetan eta itunpeko ikastetxe pribatuetan ikasleak onartzeko aukera arautuko dute eta, horretarako, hezkuntzarako eskubidea, berdintasun-baldintzetan sartzeko aukera eta gurasoek edo tutoreek ikastetxea aukeratzeko askatasuna bermatuko dituzte. Araudi horren bidez, ikasleak arrazoi sozioekonomikoengatik edo bestelako arrazoiengatik bereiztea ekiditeko hartu beharreko neurriak ezarriko dira. Nolanahi ere, hezkuntza-laguntzaren berariazko premia duten ikasleak ikastetxeen artean era egokian eta orekatuan banatzea bilatuko da».

«3. Ez da inolaz ere diskriminaziorik eginen jaiotza, sexua, arraza, jatorri etniko edo geografikoa, desgaitasuna, adina, gaixotasuna, erlijioa edo sinesmenak, sexu-joera edo sexu-identitatea nahiz bestelako edozein baldintza edo inguruabar pertsonal edo sozial direla-eta»

Hezkuntza Departamentuarekin hartutako konpromisoaren eta araudiaren aurka, zenbait ikastetxek sexuaren arabera bereizita dauzkate ikasleak eta irakasleak Lehen Hezkuntzako, Bigarren Hezkuntzako eta Batxilergoko ikasgeletan.

Nafarroako Gobernuak, Parlamentu honek orain dela hamar urte onetsi zuen baino orain arte bete ez den lege bat baliatuta, erabaki du pixkanaka kentzea hezkuntza berezituko zentro pribatuekiko itunak, goragoko maila duen lege organiko bati aurka eginez.

Arau horrek, edonola ere, ez lituzke babestuko batxilergoko taldeak.

Hezkuntza Departamentuak taldeak ituntzen al ditu ikasleak sexuaren arabera bereizten dituzten ikastetxe pribatuetan? Zer mailatan? Hezkuntza Departamentuak, kasua bada, ituna kenduko al die ikasleak eta irakasleak sexuaren arabera bereizita dauzkaten ikastetxeei?

Iruñean, 2022ko irailaren 8an

Foru parlamentaria: María Luisa de Simón Caballero